《渡汉江（一作戴叔伦诗，题作江行）》
唐代·丘为

漾舟汉江上，挂席候风生。临泛何容与，爱此江水清。

芦洲隐遥嶂，露日映孤城。自顾疏野性，难忘鸥鸟情。

聊复与时顾，暂欲解尘缨。跋涉非吾愿，虚怀浩已盈。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。